Gižai
Gižai – kaimas Vilkaviškio rajono savivaldybėje, 10 km į šiaurės vakarus nuo Marijampolės, į šiaurę nuo kelio  A7  Marijampolė–Kybartai–Kaliningradas , prie kelio  187  Gižai–Pilviškiai . Seniūnijos, seniūnaitijos ir parapijos centras. Kaimo centre prie aikštės stovi mūrinė neogotikinė Gižų Šv. Antano Paduviečio bažnyčia (pastatyta 1850 m., arch. Henrikas Markonis), Liepų gatvėje – originalios architektūros „Amerikono“ namas. Yra paminklas 6 sušaudytiems Lietuvos partizanams (pastatytas 1993 m.). Veikia paštas (LT-70013), Gižų kaimo bendruomenė. Per Gižus teka Rausvės intakas Muldžius. 2 km į vakarus nuo Gižų yra Rūdos ežeras. Netoliese įsikūrę Naujieji Gižai.